Flere steder i landet er folk vågnet op til et helt specielt syn. En såkaldt rullesky har nemlig vist sig på himmelen. Et af stederne var i Aars, hvor Susanne Pedersen klokken 7.02 kiggede ud af vinduet og fik øje på skyen. - Jeg tænkte ”hvad fanden sker der lige her?” Jeg var helt målløs. Det var sjovt, siger hun. Hun hev straks telefonen frem og fik foreviget skyen, inden den forsvandt seks minutter senere. - Jeg var nødt til at tage billeder af den. Det lignede næsten en raket, siger hun. Ifølge Lone Seir fra TV 2 Vejret er der tale om en rullesky – også kendt som en ”gustfront”. Sådan en dannes, når kold luft fra en bygesky mødes med varm luft. Den kolde luft løfter den varme luft, som kondenserer og laver en rulle. - Forestil dig, at du sætter en støvsuger til at puste ned i alle nullermændene. Det vil også få dem til at hvirvle rundt på samme måde, som man ser her, siger Lone Seir. En rullesky er ofte forvarsel for en kraftig byge. Sådan var det også i Aars, hvor det efterfølgende begyndte at regne. Også i Karup, Herning og Vinderup har fænomenet vist sig onsdag morgen ifølge TV MIDTVEST . Jens Jacob Stougaard har optaget denne video over Herning:
En rullesky viste sig på himmelen onsdag morgen.